Thorkild Simonsen (S), 1999-03-02:
Jeg vil gerne sige tak til de ordførere, der straks kunne sige, at det er et godt forslag, som de ville støtte.
Så der er i hvert fald et flertal for det.
Jeg mener, det er meget nødvendigt både af hensyn til det, der blev nævnt om Samsø, og i det hele taget at lave den forenkling at lave et grundtilskud og også fordelingen.
Jeg er helt opmærksom på, at man på Samsø måske ikke er så glad ved at miste de 300.000 kr. Nu vil jeg gerne sige, at jeg har haft møde både med Læsø, med Ærø og med Samsø, og jeg har tilladt mig at sige, at der jo altså er andre, der støtter øerne betydeligt mere, f.eks. støtter Nordjyllands Amtsråd Læsø meget, og Fyns Amtsråd er på vej til at støtte Ærø, og så kan 300.000 kr. fra Århus Amtsråd vel ikke være det store problem.
Men principielt har jeg naturligvis ikke spor imod, at man ser på det.
Det gennemsnitlige tilskud til Ærø er 2.000 kr. pr. indbygger, og på Samsø er det 2.600 kr., så i den henseende er de jo ikke helt bagud, og på Læsø er det 3.500 kr.
Så skal man jo heller ikke glemme de 15 mio. kr., de får til deres sociale rute, som den jo kaldes, til Sjælland, og selv om de gerne vil have indregnet afstanden til Sjælland, så vil det jo være urimeligt, når de får de 15 mio. kr. Med hensyn til fru Else Winther Andersens forslag om at se nærmere på det: Det eneste, jeg synes man skulle ændre, er måske nok »mindre øer«, for det er jo faktisk ikke helt rigtigt.
Det drejer sig om tre øer.
Man kunne jo næsten nævne dem ved navn.
Man undgik også at komme til at diskriminere Fanø, hvis man sagde, at det er et tilskud til de tre øer.
Hvis det kunne klares på den måde, uden at 11 højesteretsdommere skal blande sig i sagen, så har jeg ikke spor imod det.
Men tilbage til de små øer.
Der skal man jo huske på, at der er den tredeling.
Om det kan forenkles eller laves bedre, ved jeg ikke.
Som hr. Fransgaard var inde på, kan der yderligere være øer, der er helt uden for det system, men det må vi se på i en anden sammenhæng. Jeg mener, at man heller ikke skal være bleg for at gøre opmærksom på eller i hvert fald være opmærksom på, at ud over de tilskud her, er der jo også tilskud til vanskeligt stillede kommuner, som jeg mener at alle de her kommuner kommer ind under.
Det vil Fanø jo aldrig nogen sinde
kunne komme ind under med det beskatningsgrundlag, de har, og med den rute, som altså ikke koster dem en rød øre, men giver overskud, vist nok til staten, men altså så vidt jeg er orienteret giver overskud. Jeg må også nok sige, at når man ser på erhvervsudviklingen på de her tre øer, så er det jo rigtigt, at Samsø faktisk har gjort meget for at fremme sin erhvervsudvikling, og den har også haft større chancer for det.
Jeg har også besøgt Ærø, og de har faktisk også haft nogle store problemer, for de har mistet arbejdspladser.
Dér er der virkelig et problem, og det er vel også derfor, Nordjyllands Amtsråd så positivt er gået ind i at støtte den.
Så forstår jeg på Enhedslisten, at de gerne vil til at flytte rundt med pengene fra det ene ministerium til det andet.
Det har jeg ingen bemærkninger til, men jeg har i al fald som medlem af regeringen haft den opfattelse, at det her
Det er så baggrunden for, som også ordføreren fra Socialdemokratiet sagde før, at det er blevet sådan.
Hvis man under udvalgsbehandlingen har spørgsmål at stille eller ting, man ønsker at vide fra undertegnede, skal jeg selvfølgelig gerne levere svar, men jeg håber på, at vi får det her vedtaget for de tre øer, som dog ikke er de mindste her i landet.